﻿ Astanada Azərbaycanın pensiya təminatı sisteminin inkişafı yönündə aparılan islahatlar təqdim olunub » Newscenter.az
Astanada Azərbaycanın pensiya təminatı sisteminin inkişafı yönündə aparılan islahatlar təqdim olunub
28 sen 2017, 12:34
Newscenter.az.28.09.2017. Əmək və Əhalinin Sosial Müdafiəsi Nazirliyi yanında Dövlət Sosial Müdafiə Fondunun nümayəndə heyəti Beynəlxalq Pensiya və Sosial Fondlar Assosiasiyası tərəfindən Qazaxıstan Respublikasının paytaxtı Astana şəhərində “Pensiya təminatı sisteminin maliyyə sabitliyi” mövzusunda təşkil olunan beynəlxalq konfransda iştirak edib. Newscenter.az-a nazirliyin ictimaiyyətlə əlaqələr şöbəsindən daxil olan məlumata görə, tədbirdə Fondun direktoru Zakir Babayev Azərbaycanın pensiya təminatı sisteminin inkişafı yönündə aparılan islahatlarla bağlı “Azərbaycanın pensiya təminatı sisteminin inkişafında maliyyə mexanizmləri” adlı təqdimatla çıxış edib. Azərbaycan Respublikasının Prezidenti cənab İlham Əliyevin tapşırıqlarına uyğun olaraq, 2006-cı ildən ölkəmizdə beynəlxalq standartlara cavab verən müasir sığorta-pensiya modelinin - sosial sığorta, fərdi uçot və pensiya təminatı sahəsində funksiyaların bir-birini tamamladığı vahid mexanizmin formalaşdırıldığı diqqətə çatdırılıb. Eyni zamanda, ölkəmizin pensiya təminatı sisteminin inkişafı yönündə aparılan növbəti islahatlar, pensiya qanunvericiliyinə edilmiş son dəyişikliklər barədə məlumat verilib. Bu islahatların pensiya təminatı sisteminin sığorta prinsiplərinin gücləndirilməsi və təyin olunan pensiya məbləğinin ödənilən sığorta haqqına mütənasibliyinin təmin edilməsi prinsipləri əsasında daha da təkmilləşməsinə, bu sistemin uzunmüddətli inkişafına imkan yaratdığı vurğulanıb.
Müdafiə naziri hərbi təyinatlı obyektlərin açılışında iştirak edib 22 sen 2017, 12:00